Karabinas

Karabinas – trumpavamzdis šautuvas. Karabinai, manoma, atsirado XVIII a.

Šiais laikais karabinais vadina trumpus ir lengvus šautuvus. Karabinai yra arba specialūs šaunamųjų ginklų modeliai, arba sutrumpinti ir palengvinti paprastų šautuvų variantai. Karabinai yra silpnesni už to paties kalibro ir tos pačios konstrukcijos šautuvus, kadangi dėl trumpesnio vamzdžio jų kulkų greitis ir kinetinė energija yra mažesni.

Skiriamasis karabinų bruožas – vamzdžio ilgis, paprastai lygus 40-50 kalibrų. Paprastų šautuvų vamzdžio ilgis paprastai būna apie 70 kalibrų.

7,62 mm automato AKM vamzdžio ilgis yra 415 mm, o kalibras – 7,62 mm. 415/7,62=54, tad automatas AKM gali būti priskiriamas automatiniams karabinams (pvz., lenkiškai jis ir vadinamas karabin automatyczny AKM).

5,45 mm automato AK-74 vamzdžio ilgis toks pats: 415/5,45=76. Vadinasi, automatas AK-74 priskirtinas automatiniams šautuvams.

Privalumai ir trūkumai 
Karabinų trūkumai:
 Mažesnis šaudymo nuotolis – dėl trumpesnio vamzdžio mažesnis kulkos greitis, iškilesnė kulkos trajektorija
 Prastesnis taiklumas – dėl iškilesnės trajektorijos ir trumpesnio nuotolio nuo taikiklio iki kryptuko
 Mažesnė kulkos galia – dėl mažesnio pradinio kulkos greičio
Karabinų privalumai:
 Patogesni naudoti – dėl trumpumo karabinus lengviau naudoti apkasuose, pastatuose, transporto priemonėse – visur, kur erdvė ribota.
 Didesnė šovinių atsarga – karabinas lengvesnis už analogišką šautuvą, todėl karys gali nešiotis daugiau šovinių.
 Kulkos galingesnės, negu pistoletų kulkosvaidžių bei pistoletų.

Istorija 
XIX a. karabinai buvo šautuvų variantai kavaleristams, kadangi paprasti šautuvai kavaleristams buvo pernelyg ilgi ir griozdiški. Tuo metu pėstininkai buvo ginkluoti ilgavamzdžiais šautuvais, o kavaleristai – trumpavamzdžiais karabinais. XIX a. pabaigoje buvo populiaru kurti tos pačios konstrukcijos ilgavamzdį šautuvą ir trumpavamzdį karabiną.

JAV buvo populiarūs karabinai, naudoję revolverių šovinius. Toks karabinas sudarydavo porą su revolveriu, kur abu ginklai naudojo tuos pačius šovinius. Karabinas – šaudymui iš toli, o revolveris – artimiems susišaudymams

Jau prieš Pirmąjį pasaulinį karą koviniai šautuvai ėmė trumpėti.
Pvz., rusiškas Mosino šautuvas:
 1891 m. modelis – vamzdžio ilgis 800 mm,
 1930 m. modelis – vamzdžio ilgis 730 mm,
 1938 m. modelis – vamzdžio ilgis 510 mm.
Vokiškas Mauzerio šautuvas:
 1898 m. modelis – vamzdžio ilgis 740 mm,
 1935 m. modelis – vamzdžio ilgis 600 mm (karabinas K98k ar Kar98k).
JAV 1903 m. šautuvas M1903 Springfield iki II pasaulinio karo netrumpėjo, tačiau jo vamzdžio ilgis nuo pat pradžių buvo gerokai trumpesnis (610 mm). JAV II pasaulinio karo laikų šautuvo M1 Garand vamzdžio ilgis irgi buvo 609,6 mm. JAV karabino M1 Carbine vamzdžio ilgis buvo 460 mm, be to, jis naudojo gerokai silpnesnius šovinius .30 Carbine (7,62x33mm), o Springfildas ir Garandas naudojo .30-06 Springfield šovinius (7,62x63 mm).

Karabinų nuotraukos 

Šautuvai